Broj: 711-I-409-P-40-17/19-06-18

Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja i neanonimne prijave protiv **dužnosnika Pere Damjanovića, općinskog načelnika Općine Plaški,** na 36. sjednici, održanoj 25. siječnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Pere Damjanovića, općinskog načelnika Općine Plaški, neće se pokrenuti, s obzirom da iz prikupljenih podataka i dokumentacije, vezano za obavljanje poslova administrativne tajnice u Jedinstvenom upravnom odjelu od strane predsjednice Općinskog vijeća Općine Plaški, ne proizlazi da je u postupanju dužnosnika došlo do mogućeg počinjenja povrede odredbi ZSSI-a, s obzirom da navedena osoba nije stupila u službu za vrijeme obnašanja navedene javne dužnosti niti je ostvarivala ikakvu naknadu.**

Obrazloženje

Člankom 3. stavkom 1. točkom 43. ZSSI-a propisano je da su općinski načelnici dužnosnici u smislu navedenog Zakona. Uvidom u Registar dužnosnika utvrđeno je da je Pero Damjanović obnašao dužnost općinskog načelnika Općine Plaški u mandatu 2013.-2017. te da istu dužnost obnaša i u mandatu 2017.-2021.g. Stoga je Pero Damjanović, povodom obnašanja navedene dužnost, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno članku 39. stavku 4. ZSSI-a

Povjerenstvo je dana 20. siječnja 2017.g. zaprimilo anonimnu prijavu mogućeg sukoba interesa, podnesenu protiv dužnosnika Pere Damjanovića, koja je u knjizi ulazne pošte Povjerenstva zaprimljena pod brojem 711-U-317-P-260/17-01-4, povodom koje je otvoren predmet broj P-40/17.

Zatim je Povjerenstvo 8. veljače 2017.g. zaprimilo neanonimnu prijavu mogućeg sukoba interesa, podnesenu protiv dužnosnika Pere Damjanovića, koja je u knjizi ulazne pošte Povjerenstva zaprimljena u isti predmet pod brojem 711-U-566-P-40/17-02-4, s obzirom da se u bitnom odnosi na iste okolnosti kao i prijava od 20. siječnja 2017.g.

U navedenim prijavama u bitnom se navodi da je u travnju 2016.g. ostalo upražnjeno radno mjesto administrativne tajnice u Jedinstvenom upravnom odjelu Općine Plaški odlaskom službenice u mirovinu. Navodi se da je, umjesto da se provede javni natječaj za prijem nove službenice na upražnjenom mjestu, općinski načelnik Općine Plaški, Pero Damjanović na radno mjesto administrativne tajnice postavio predsjednicu Općinskog vijeća Općine Plaški Slađanu Bunjevac, za koju se navodi da za navedenu javnu dužnost prima mjesečnu naknadu u iznosu od 3.000,00 kuna dok poslove administrativne tajnice obavlja bez naknade odnosno bez primitaka.

U prijavi od 20. siječnja 2017.g. ukazuje se da je predsjednica Općinskog vijeća članica političke stranke koja je u koaliciji u Općinskom vijeću Općine Plaški sa političkom strankom čiji je član dužnosnik Pero Damjanović.

U prijavi se ukazuje da je dužnosnik Pero Damjanović bio upozoren usmeno od strane službi Općine Plaški, kao i pismeno od Ministarstva uprave, Upravne inspekcije da je opisana situacija protivna zabrani obavljanja nespojivih dužnosti, propisanoj Zakonom o lokalnim izborima, ali da je navedena situacija nastavljena. U prijavi se zaključuje da je zbog navedene situacije dužnosnik prekršio odredbe ZSSI-a, s obzirom da je koristio dužnost kako bi osoba koja je s njime povezana ostvarila probitak odnosno da je zlouporabio dužnosnička prava.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo je, radi provjere upućuju li navodi iz predmetnih prijava na moguće povrede ZSSI-a odnosno radi provjere vjerodostojnosti i osnovanosti navoda iz podnesene neanonimne prijave, zatražilo od Općine Plaški potrebne podatke i dokumentaciju te je izvršilo uvid u Informatički sustav Porezne uprave.

Na traženje Povjerenstva, Jedinstveni upravni odjel Općine Plaški dostavio je tražene podatke u dopisu KLASA: 050-01/17-01/04, URBROJ: 2133/14-04-17-1 od 16. ožujka 2017.g. te u prilogu dopisa isprave koje potvrđuju dane podatke.

U dopisu se navodi podatak da Slađana Bunjevac obnaša javnu dužnost predsjednice Općinskog vijeća Općine Plaški od konstituirajuće sjednice Općinskog vijeća održane 19. lipnja 2013.g., a da istovremeno, počevši od 21. travnja 2016.g., obavlja poslove i radne zadaće administrativne tajnice u JUO Općine Plaški, ali da Slađana Bunjevac nije zasnovala radni odnos u upravnom tijelu Općine radi obavljanja navedenih poslova. Navodi se da je općinski načelnik Pero Damjanović samoinicijativno, bez donošenja pisane odluke, odredio da Slađana Bunjevac obavlja navedene poslove nakon što je osoba koja je ove poslove obavljala do tada otišla u starosnu mirovinu te da nije proveden postupak zapošljavanja novog službenika na upražnjenom službeničkom mjestu.

Nadalje, u dopisu se navodi podatak da Slađana Bunjevac prima redovitu mjesečnu novčanu naknadu u iznosu od 3.000,00 kuna od stupanja na javnu dužnost predsjednice Općinskog vijeća, a da od Općine Plaški za poslove administrativne tajnice ne prima plaću niti drugu dodatnu naknadu.

U dopisu se navodi i da je na temelju anonimne predstavke Ministarstvo uprave, Upravna inspekcija, Sektor za inspekciju lokalne i područne (regionalne) samouprave donijelo pisano Upozorenje Općini Plaški, a da je nastavno na ovo upozorenje u siječnju 2017.g. pokrenut postupak donošenja izmjene i dopune Pravilnika o ustroju JUO Općine Plaški s novom sistematizacijom, prema kojoj je, pored ostalog, za mjesto administrativne tajnice JUO Općine Plaški potrebna viša stručna sprema.

Povjerenstvo je izvršilo uvid u upozorenje Ministarstva uprave, Upravne inspekcije, Sektora za inspekciju lokalne i područne (regionalne) samouprave, KLASA:050-02/16-01/575, URBROJ: 515-07/02/6-16-5 od 27. prosinca 2016.g., upućeno JUO Općine Plaški i na ruke dužnosnika Pere Damjanovića.

U istom se upozorenju navodi da je na temelju izvješća JUO Općine Plaški u postupku upravne inspekcije utvrđeno da je poslove administrativne tajnice u određene dane (25. i 26. travnja 2016.) obavljala Slađana Bunjevac, predsjednica Općinskog vijeća, a da je u tijeku izrada nove sistematizacije, nakon čega će uslijediti postupak prijma u službu na novoustrojeno radno mjesto. U Daljnjem tekstu upozorenja Upravna inspekcija upozorava na obvezu poštivanja odredbi važećih propisa , prvenstveno odredbe članka 78. Zakona o lokalnim izborima („Narodne novine“ br. 144/12., 121/16.), koja pored ostalog propisuje da član predstavničkog tijela jedinice lokalne i područne (regionalne) samouprave (dakle i član odnosno predsjednik općinskog vijeća), ne može istovremeno biti pročelnik, službenik i namještenik u upravnom odjelu ili službi iste jedinice. U upozorenju se ujedno ukazuje da se postupak prijma u službu može provesti samo u skladu s planom prijma u službu, utvrđenom sukladno relevantnim zakonskim propisima.

Povjerenstvo je uvidom u službene mrežne stranice Općine Plaški utvrdilo da Slađana Bunjevac nije članica Općinskog vijeća Općine Plaški, konstituiranog nakon lokalnih izbora održanih u svibnju 2017.g., odnosno da je navedenu javnu dužnost predsjednice Općinskog vijeća Općine Plaški obnašala do kraja svibnja 2017.g.

Uvidom u Informacijski sustav Porezne uprave na temelju posebnog ovlaštenja, Povjerenstvo je utvrdilo da iz podataka o osobnim dohocima Slađane Bunjevac proizlazi da su jedini primici, koje je ostvarivala od Općine Plaški u spornom razdoblju od navodnog početka obavljanja poslova administrativne tajnice u travnju 2016.g. do prestanka obnašanja javne dužnosti članice i predsjednice Općinskog vijeća Općine Plaški, bile redovite mjesečne naknade za članstvo u Općinskom vijeću (šifra 4031).

Iz prikupljenih podataka i dokumentacije utvrđeno je da za vrijeme obnašanja javne dužnosti članice odnosno predsjednice Općinskog vijeća Općine Plaški Slađana Bunjevac nije istovremeno bila službenik odnosno nije stupila u službenički odnos u upravnim tijelima Općine Plaški odnosno da dužnosnik Pero Damjanović nije donio nikakvu odluku kojom bi uspostavio protuzakoniti službenički odnos Slađane Bunjevac. Ujedno, utvrđeno je da Slađana Bunjevac u istom razdoblju nije ostvarivala od Općine Plaški plaću ili bilo koji drugi dohodak iz radnog odnosa, odnosno da nije ostvarivala nikakav drugi prihod osim naknade za obnašanje javne dužnosti članice odnosno predsjednice Općinskog vijeća.

Slijedom navedenog, nije utvrđeno da bi dužnosnik Pero Damjanović radnjama u svojstvu općinskog načelnika protivno zakonu ili drugom propisu omogućio stjecanje materijalne koristi članici odnosno predsjednici Općinskog vijeća Općine Plaški odnosno nije utvrđeno da bi radi ostvarenja navedene svrhe zloupotrijebio prava koja proizlaze iz obnašanja dužnosti. Povjerenstvo na temelju prikupljenih podataka nije steklo saznanja o činjenicama na temelju kojih bi moglo utvrditi da je, vezano uz okolnosti navedene u prijavama, dužnosnik privatni interes stavio iznad javnog ili povrijedio načela djelovanja.

Stoga je Povjerenstvo utvrdilo predmetnu prijavu neosnovanom i, na temelju članka 39. stavka 1. ZSSI-a, donijelo odluku da neće pokrenuti postupak sukoba interesa protiv dužnosnika Pere Damjanovića, kao u izreci.

Povjerenstvo napominje da nije nadležno vršiti formalni nadzor odnosno nadzor sukladnosti postupanja upravnih tijela Općine Plaški s zakonskim i podzakonskim propisima koji reguliraju nespojive dužnosti članova predstavničkih tijela kao niti službenika u upravnim tijelima jedinica lokalne i područne (regionalne) samouprave. Za ovo je nadležno Ministarstvo uprave, a kako je navedeno, u konkretnom slučaju je Upravna inspekcija toga ministarstva i uputila upozorenje iz kojeg proizlazi da nije utvrđeno počinjenje povrede relevantnih propisa.

Ujedno, Povjerenstvo napominje da članovi, pa tako i predsjednici općinskih vijeća nisu dužnosnici u smislu ZSSI-a odnosno da po osnovi obnašanja ove javne dužnosti ne podliježu nadležnosti Povjerenstva.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Pero Damjanović, elektroničkom dostavom
2. Na znanje – prijavitelju putem pošte
3. Objava na internetskoj stranici Povjerenstva
4. Pismohrana